

Rīgā

Instrukcija Nr. 7

2025. gada 13. februārī (prot. Nr. 5 5.§)

**Pašvaldības domes vēlēšanu pasta balsošanas**

**un no citiem vēlēšanu apgabaliem saņemto balsu skaitīšanas instrukcija**

Izdota saskaņā ar Pašvaldības domes vēlēšanu likuma 33.2 panta trešo daļu un 38.1 panta astoto daļu, Pašvaldības vēlēšanu komisiju un vēlēšanu iecirkņu komisiju likuma 13. panta pirmo daļu

**I. Vispārīgie jautājumi**

1. Instrukcija nosaka kārtību, kādā pašvaldības domes vēlēšanās organizē pasta balsošanu un no citiem vēlēšanu apgabaliem saņemto balsu skaitīšanu.

 2. Pasta balsošanu organizē vēlētājam, kurš uzturas ārvalstīs.

**II. Sagatavošanās balsošanai**

3. Pašvaldības vēlēšanu komisija ne vēlāk kā 65 dienas pirms vēlēšanu dienas nosūta Centrālajai vēlēšanu komisijai informāciju par pašvaldības vēlēšanu komisijas adresi pasta balsojumu iesūtīšanai.

4. Centrālā vēlēšanu komisija ne vēlāk kā 60 dienas pirms vēlēšanu dienas nosūta Valsts digitālās attīstības aģentūrai (turpmāk — VDAA) šādus balsošanas materiālus:

4.1. apliecinājuma veidlapu, ka vēlētājs balso personiski;

4.2. informāciju par ziņām, kas obligāti norādāmas uz pasta aploksnes;

4.3. informāciju par kārtību, kādā izdarāma balsošana.

5. Pašvaldības vēlēšanu komisija ne vēlāk kā 57 dienas pirms vēlēšanu dienas Centrālās vēlēšanu komisijas noteiktajā lietojumprogrammā nodod kandidātu sarakstus vēlēšanu zīmju ģenerēšanai. Ja pēc tam veic grozījumus kandidātu sarakstā, pašvaldības vēlēšanu komisija nekavējoties atkārtoti nodod kandidātu sarakstu vēlēšanu zīmes ģenerēšanai un par to informē Centrālo vēlēšanu komisiju un VDAA.

6. VDAA ne vēlāk kā 52 dienas pirms vēlēšanu dienas tehniski sagatavo un publicē šīs instrukcijas 8. punktā minētos balsošanas materiālus elektroniskajā pakalpojumā “Vēlētāja datu pārvaldība” (turpmāk — e-pakalpojums) un, ja nepieciešams, aktualizē vēlēšanu zīmes dienā, kad tās atkārtoti nodotas ģenerēšanai.

**III. Pieteikšanās balsošanai**

7. Vēlētājs pasta balsošanai var pieteikties ne agrāk kā 50 dienas pirms vēlēšanu dienas un ne vēlāk kā 8 dienas pirms vēlēšanu dienas, izmantojot e-pakalpojumu:

 7.1. valsts pārvaldes pakalpojumu portālā [www.latvija.gov.lv](http://www.latvija.gov.lv);

 7.2. Pilsonības un migrācijas lietu pārvaldes (turpmāk — PMLP) tīmekļvietnē.

8. Vēlētājam, kuri sekmīgi reģistrējušies pasta balsošanai, e-pakalpojumā pieejami šādi balsošanas materiāli:

8.1. visu kandidātu sarakstu vēlēšanu zīmes;

8.2. apliecinājuma veidlapa, ka vēlētājs balso personiski;

8.3. informācija par ziņām, kas obligāti norādāmas uz pasta aploksnes (aploksne, kurā vēlētājs ievieto vēlēšanu aploksni un pilnībā aizpildītu un parakstītu apliecinājumu) — vēlētāja vārds, uzvārds un kārtas numurs balsotāju sarakstā, pasta balsojuma iesūtīšanas adrese;

8.4. informācija par kārtību, kādā izdarāma balsošana.

**IV. Balsošana**

9. Vēlētājs pieslēdzas e-pakalpojumam, lejuplādē balsošanas materiālus, izvēlas vēlēšanu zīmi, kas atbilst tam kandidātu sarakstam, par kuru viņš vēlas balsot, vienatnē izdrukā šo vēlēšanu zīmi un veic šādas darbības:

9.1. var atstāt vēlēšanu zīmi negrozītu (bez atzīmēm);

9.2. ja īpaši atbalsta kāda kandidāta ievēlēšanu, izdara atzīmi “par” pretī kandidāta uzvārdam;

9.3. ja neatbalsta kāda kandidāta ievēlēšanu, izdara atzīmi “pret” pretī kandidāta uzvārdam.

10. Izvēlēto vēlēšanu zīmi vēlētājs ieliek paša izraudzītā vēlēšanu aploksnē (aploksne, kurā vēlētājs ievieto vēlēšanu zīmi) un šo aploksni aizlīmē. Aizlīmēto vēlēšanu aploksni vēlētājs ievieto paša izraudzītā pasta aploksnē kopā ar pašrocīgi parakstītu apliecinājuma veidlapu, kas pieejama balsošanas materiālos, vai paša sagatavotu apliecinājumu, kurā apliecina, ka balso personiski, norāda savu vārdu, uzvārdu, personas kodu un paraksta.

11. Uz pasta aploksnes vēlētājs norāda šādu informāciju:

11.1. savu vārdu un uzvārdu;

11.2. savu kārtas numuru balsotāju sarakstā, kas iegūts, reģistrējoties pasta balsošanai;

11.3. attiecīgās pašvaldības vēlēšanu komisijas adresi, kas ir norādīta balsošanas materiālos;

11.4. veic atzīmi “pasta aploksnē ir vēlēšanu aploksne”.

12. Sagatavoto pasta aploksni pēc iespējas drīzāk nosūta attiecīgās pašvaldības vēlēšanu komisijai.

13. Vienā pasta aploksnē drīkst ievietot tikai vienu vēlēšanu aploksni kopā ar attiecīgā vēlētāja pašrocīgi parakstītu apliecinājuma veidlapu.

14. Vairāki vēlētāji drīkst sūtīt savas pasta aploksnes vienā sūtījumā. Šo vēlētāju atsevišķās pasta aploksnes ievieto kopīgā sūtījuma aploksnē, uz kuras norāda, ka tajā ir vairākas vēlēšanu aploksnes.

15. Pasta balsošanā piedalījies vēlētājs var balsot vēlēšanu iecirknī. Ja vēlētājs balsojis vēlēšanu iecirknī, viņa pasta balsojums tiek uzskatīts par nederīgu.

**V. Sagatavošanās balsu skaitīšanai**

16. Pašvaldības vēlēšanu komisija ne agrāk kā 65 dienas pirms vēlēšanu dienas atbilstoši PMLP izplatītajam lietotāju pieejas tiesību rekvizītu pieprasījuma paraugam iesniedz rakstveidā PMLP vēlētāju reģistra lietotāja pieejas tiesību pieprasījumu pašvaldības vēlēšanu komisijas locekļiem, kas organizēs pasta balsošanu un vēlētāju reģistrā reģistrēs saņemtos pasta balsojumus.

17. PMLP piecu darbdienu laikā izsniedz rakstveidā pašvaldības vēlēšanu komisijai vēlētāju reģistra lietotāja pieejas tiesību rekvizītus, nosūtot tos uz pašvaldības vēlēšanu komisijas e-adresi.

18. Kad saņemta pirmā pasta aploksne, pašvaldības vēlēšanu komisijas priekšsēdētājs vai sekretārs ne mazāk kā divu komisijas locekļu klātbūtnē sagatavo un aizzīmogo vēlēšanu kasti šādā kārtībā:

18.1. pārliecinās, vai vēlēšanu kaste ir tukša;

18.2. pēc tam vēlēšanu kastes atveramo daļu nostiprina ar numurētām drošības plombām, kuru numurus ieraksta vēlēšanu gaitas žurnālā.

19. Pašvaldības vēlēšanu komisijas sekretārs vai cits pašvaldības vēlēšanu komisijas priekšsēdētāja pilnvarots komisijas loceklis raksta vēlēšanu gaitas žurnālu.

20. Pašvaldības vēlēšanu komisija saņemtās pasta aploksnes reģistrē pasta balsotāju sarakstā, un vēlētāju reģistrā attiecīgajam pasta balsošanas reģistrācijas notikumam norāda saņemšanas datumu.

21. Pašvaldības vēlēšanu komisija saņemtās pasta aploksnes uzglabā šīs instrukcijas 18. punktā noteiktajā kārtībā aizzīmogotajā vēlēšanu kastē neatvērtas līdz balsu skaitīšanas sākšanai. Ja tiek saņemta kopīga sūtījuma aploksne, to atver un vēlēšanu kastē uzglabā no sūtījuma aploksnes izņemtās atsevišķās pasta aploksnes.

22. Pašvaldības vēlēšanu komisija ne vēlāk kā četras dienas pirms vēlēšanu dienas pieņem lēmumu, vai nepieciešama atsevišķas vēlēšanu iecirkņa komisijas izveidošana no citiem vēlēšanu apgabaliem un pasta balsošanā saņemto balsu skaitīšanai (turpmāk — pasta balsošanas iecirkņa komisija).

23. Ja pašvaldības vēlēšanu komisija pieņem lēmumu par atsevišķas pasta balsošanas iecirkņa komisijas izveidošanu, tā izveido pasta balsošanas iecirkņa komisiju trīs līdz piecu komisijas locekļu sastāvā. Komisijas locekļi atbilst Pašvaldību vēlēšanu komisiju un vēlēšanu iecirkņu komisiju likuma 6. panta un Centrālās vēlēšanu komisijas pašvaldību vēlēšanu iecirkņu komisiju izveidošanas instrukcijā noteiktajām prasībām.

24. Ja nav izveidota atsevišķa pasta balsošanas iecirkņa komisija, pašvaldības vēlēšanu komisija skaita no citiem vēlēšanu apgabaliem un pasta balsošanā saņemtās balsis.

25. Ja balsu skaitīšanai ir izveidota atsevišķa pasta balsošanas iecirkņa komisija, pašvaldības vēlēšanu komisija vēlēšanu kasti nodod pasta balsošanas iecirkņa komisijai vēlēšanu dienā līdz pulksten 20.00.

26. Vēlēšanu dienā līdz pulksten 20.00 pašvaldības vēlēšanu komisijas priekšsēdētājs paraksta pasta balsotāju sarakstu un to augšuplādē vēlēšanu gaitas žurnālā.

**VI. Balsu skaitīšana**

27. Pasta balsošanā un no citiem vēlēšanu apgabaliem saņemtās balsis sāk skaitīt, kad Elektroniskajā tiešsaistes vēlētāju reģistrā (turpmāk — ETVR) automatizēti atzīmēta pasta balsošanai pieteikušos vēlētāju galīgā dalība vēlēšanās.

28. Balsu skaitīšana notiek atklātā sēdē. Netraucējot balsu skaitīšanu, sēdē vienlaikus drīkst būt klāt ne vairāk kā divi pilnvaroti novērotāji no katras politiskās partijas vai politisko partiju apvienības, kas attiecīgajām domes vēlēšanām ir iesniegusi kandidātu sarakstu, kā arī Centrālās vēlēšanu komisijas pilnvaroti pārstāvji, plašsaziņas līdzekļu pārstāvji. Ja balsu skaitīšanai ir izveidota atsevišķa pasta balsošanas iecirkņa komisija, balsu skaitīšanā drīkst būt klāt arī attiecīgās pašvaldības vēlēšanu komisijas locekļi un pašvaldības vēlēšanu komisijas pilnvarotas personas. Pēc balsu skaitīšanas pabeigšanas minētajām personām ir tiesības iepazīties ar balsu skaitīšanas protokolu.

29. Atbilstoši balsotāju sarakstiem par citos vēlēšanu apgabalos saņemtajām balsīm atzīmē ETVR vēlētāju piedalīšanos vēlēšanās.

30. Vēlēšanu kastes atver pa vienai. No katras vēlēšanu kastes izņemtās pasta un reģistrācijas aploksnes skaitāmas atsevišķi.

31. Pasta un reģistrācijas aploksnes, tās neatverot, sašķiro derīgās un nederīgās pasta un reģistrācijas aploksnēs.

32. Par nederīgām uzskatāmas pasta balsošanā saņemtās pasta aploksnes:

32.1. kuras atsūtījuši vēlētāji, kas nav e-pakalpojumā pieteikušies pasta balsošanai;

32.2. kuras atsūtījušas personas, kas nav reģistrētas vēlētāju sarakstā attiecīgajā vēlēšanu apgabalā;

32.3. kuras atsūtījuši vēlētāji, kas atbilstoši ETVR esošajiem ierakstiem nobalsojuši vēlēšanu iecirknī;

32.4. pēc kuras nav iespējams noteikt, kurš vēlētājs balsojis (nav norādīts vēlētāja vārds, uzvārds, kārtas numurs balsotāju sarakstā);

32.5. kuras saņemtas pēc balsu skaitīšanas uzsākšanas;

32.6. kuras atsūtītas no Latvijas Republikas (pasta zīmogs);

32.7. kuras saņemtas no vēlētājiem, kuri atsūtījuši vairākas derīgas pasta aploksnes ar vienu un to pašu kārtas numuru balsotāju sarakstā.

33. Par nederīgām uzskatāmas no citiem vēlēšanu apgabaliem saņemtās reģistrācijas aploksnes:

33.1. pēc kuras nav iespējams noteikt, kurš vēlētājs balsojis (nav norādīts vēlētāja vārds, uzvārds, kārtas numurs balsotāju sarakstā);

33.2. kuras nav apzīmogotas ar atrašanās vietas pašvaldības vēlēšanu komisijas zīmogu;

33.3. kuras saņemtas par personām, kas nav reģistrētas vēlētāju sarakstā attiecīgajā vēlēšanu apgabalā;

33.4. kuras saņemtas par vēlētājiem, kas atbilstoši ETVR esošajiem ierakstiem nobalsojuši vēlēšanu iecirknī.

34. Nederīgās pasta un reģistrācijas aploksnes neatver, izdara uz tām atzīmi “Nederīga” un novieto atsevišķi no pārējām pasta un reģistrācijas aploksnēm. Nederīgās pasta aploksnes pārskaita vismaz divreiz un to kopskaitu ieraksta vēlēšanu gaitas žurnālā. Nederīgās reģistrācijas aploksnes pārskaita vismaz divreiz un to kopskaitu ieraksta vēlēšanu gaitas žurnālā.

35. Pašvaldības vēlēšanu komisija vai pasta balsošanas iecirkņa komisija (turpmāk abi kopā — komisija) attiecīgajā balsotāju sarakstā atzīmē, ka saņemta nederīga pasta vai reģistrācijas aploksne. Pasta balsotāju sarakstā norāda nederīguma pamatu.

36. Derīgās pasta un reģistrācijas aploksnes komisija novieto vienkopus un attiecīgajā balsotāju sarakstā atzīmē, ka saņemta derīga pasta vai reģistrācijas aploksne. Derīgās pasta aploksnes pārskaita vismaz divreiz un to kopskaitu ieraksta vēlēšanu gaitas žurnālā. Derīgās reģistrācijas aploksnes pārskaita vismaz divreiz un to kopskaitu ieraksta vēlēšanu gaitas žurnālā.

37. Nederīgās pasta un reģistrācijas aploksnes atsevišķi iesaiņo, saini nostiprina ar uzlīmi, ko paraksta komisijas priekšsēdētājs vai sekretārs, norādot arī paraksta atšifrējumu. Uz iesaiņojuma norādāms tā saturs (piemēram, nederīgas pasta aploksnes) un to skaits.

38. Pirms pasta un reģistrācijas aplokšņu atvēršanas komisijas priekšsēdētājs vai sekretārs komisijas un novērotāju klātbūtnē, ja tādi ir ieradušies, pārliecinās, vai vēlēšanu kaste, kurā paredzēts iemest vēlēšanu aploksnes, ir tukša. Pēc tam vēlēšanu kastes atveramo daļu nostiprina ar numurētām drošības plombām, kuru numurus ieraksta vēlēšanu gaitas žurnālā.

39. Atverot derīgu pasta vai reģistrācijas aploksni, pārbauda, vai tajā ir derīga vēlēšanu aploksne:

39.1. ja pasta vai reģistrācijas aploksnē ir vairākas vēlēšanu aploksnes, tās ievieto atpakaļ attiecīgajā pasta vai reģistrācijas aploksnē un nodod komisijas priekšsēdētājam, kurš uz attiecīgās pasta vai reģistrācijas aploksnes un vēlēšanu aploksnēm izdara atzīmi par šo aplokšņu nederīgumu un ieraksta vēlēšanu gaitas žurnālā, ka pasta vai reģistrācijas aploksnē bijušas vairākas vēlēšanu aploksnes;

39.2. ja pasta vai reģistrācijas aploksnē nav vēlēšanu aploksnes, to nodod komisijas priekšsēdētājam, kurš izdara uz tās atzīmi par aploksnes nederīgumu un ieraksta vēlēšanu gaitas žurnālā, ka nav bijis vēlēšanu aploksnes;

39.3. ja pasta vai reģistrācijas aploksnē ir vēlēšanu zīmes, kas neatrodas vēlēšanu aploksnē, tās nekavējoties dzēš (iezīmē un padara turpmāk neizmantojamas), nogriežot augšējo labo stūri. Tad tās ievieto atpakaļ pasta vai reģistrācijas aploksnē un nodod komisijas priekšsēdētājam, kurš izdara atzīmi par šīs pasta vai reģistrācijas aploksnes nederīgumu un ieraksta vēlēšanu gaitas žurnālā, ka pasta vai reģistrācijas aploksnē bijušas vēlēšanu zīmes, kas neatrodas vēlēšanu aploksnē;

39.4. vēlēšanu aploksne uzskatāma par nederīgu, ja pasta aploksnē nav attiecīgā vēlētāja pašrocīgi parakstītas apliecinājuma veidlapas par to, ka vēlētājs balsojis personiski.

40. Atvērtās pasta un reģistrācijas aploksnes, kurās nebija derīgas vēlēšanu aploksnes, iesaiņo šīs instrukcijas 37. punktā noteiktajā kārtībā.

41. Derīgās vēlēšanu aploksnes iemet šīs instrukcijas 38. punktā noteiktajā kārtībā aizzīmogotajā vēlēšanu kastē.

42. Komisija atver vēlēšanu kasti un turpina balsu skaitīšanu pēc tam, kad visas derīgās pasta un reģistrācijas aploksnes atvērtas un tajās esošās derīgās vēlēšanu aploksnes iemestas vēlēšanu kastē. Balsis skaita manuāli Centrālās vēlēšanu komisijas Pašvaldības domes vēlēšanu balsu skaitīšanas instrukcijas noteiktajā kārtībā.

43. Skaitot pa pastu un no citiem vēlēšanu apgabaliem saņemtās balsis, klātesošo pienākums ir sargāt vēlēšanu aizklātumu un nekādos apstākļos neizpaust vēlētāja izvēli, pat ja tā nejauši tapusi zināma.

44. Pēc balsu saskaitīšanas un balsu skaitīšanas protokola pabeigšanas komisija šīs instrukcijas 37. punktā noteiktajā kārtībā iesaiņo šādus vēlēšanu materiālus:

44.1. no citiem vēlēšanu apgabaliem saņemtos balsotāju sarakstus;

44.2. par katru kandidātu sarakstu atsevišķi iesaiņotas grozītās un atsevišķi negrozītās zīmes;

44.3. nederīgās vēlēšanu zīmes kopā ar vēlēšanu aploksnēm un vēlēšanu kastē atrastās tukšās vēlēšanu aploksnes;

44.4. no atvērtajām pasta aploksnēm izņemtos apliecinājumus, kas apliecina, ka vēlētājs balso personiski.

45. Saiņus ievieto vēlēšanu kastē un to noplombē.

46. Ja balsu skaitīšanai ir izveidota atsevišķa pasta balsošanas iecirkņa komisija, tā ne vēlāk kā nākamajā darba dienā pēc balsu skaitīšanas pabeigšanas nodrošina iesaiņoto vēlēšanu materiālu nogādāšanu pašvaldības vēlēšanu komisijai. Nodošanas un pieņemšanas aktā norādāms saiņu skaits, to saturs, plombu numurs, datums un laiks. Pieņemot iesaiņotos vēlēšanu materiālus, pašvaldības vēlēšanu komisija nodošanas un pieņemšanas aktā uzraksta laiku, kad šie vēlēšanu materiāli saņemti, paraksta to un apzīmogo.

**VII. Noslēguma jautājums**

47. Atzīt par spēku zaudējušu Centrālās vēlēšanu komisijas Pašvaldības domes vēlēšanu pasta balsošanas instrukciju, kas apstiprināta ar Centrālās vēlēšanu komisijas 2021. gada 18. februāra lēmumu Nr. 6.

|  |  |  |
| --- | --- | --- |
| Centrālās vēlēšanu komisijas priekšsēdētājaCentrālās vēlēšanu komisijas sekretārs |  | Kristīne SaulīteRitvars Eglājs |

ŠIS DOKUMENTS IR ELEKTRONISKI PARAKSTĪTS AR DROŠIEM ELEKTRONISKIEM PARAKSTIEM UN SATUR LAIKA ZĪMOGUS